Date: 1473
Issuing place: Rom
Country: Italia
Language: latina
Document type: Paavi ja kuuria, Kirjeet

Sixtus episcopus, seruus seruorum Dej, dilecto filio preposito ecclesie Aboensis salutem et apostolicam benediccionem. Regimini vniuersalis ecclesie, licet immeriti, disponente Domino presidentes, ad ea partes nostri officij libenter dirigimus, per que prelatorum ecclesiasticorum status valeat et indemnitatibus prouideri. Exhibita siquidem nobis nuper pro parte venerabilis fratris nostri Conradi, episcopi Aboensis, peticio continebat, quod ipse, qui tempore quo ecclesie Aboensi tunc vacanti in episcopum prefectus extitit et pastorem, iuramento, vt moris est, prestito promisit, quod apostolorum limina certis tunc expressis successiuis temporibus visitaret, propter parcium illarum a Romana curia distanciam et guerras, que in eisdem partibus viguerunt, limina predicta hactenus minime visitauit et inaduertenter quendam clericum sue dyocesis ad minores et subdiaconatus ordines eadem die promouit ac, dum vnacum t[unc] t[emporis] Dacie et Swecie rege, a quo tunc ipse episcopus feuda tenebat, ab ipsius regis inimicis in certo loco obsidione teneretur, suos familiares ad liberandum se et sua vna cum dicti regis familiaribus, ad id impulsus iussu Regis prefati, misit, qui in bello, in quo hominum strages subsecuta extitit, interie(m)runt, periurij iratum (ͻ: reatum) et suspencionis ac alias ecclesiasticas censuras et penas in tales promulgatas incurrendo ac illis ligatus existens missas et alia diuina officia celebrauit ac alias illis se immiscuit. Quare pro parte dicti episcopi, qui, vt asserit, propterea a diuinorum celebracione jam per annum abstinuit et vltra, prout abstinet de presenti, et premissis ab intimis dolet, nobis fuit humiliter supplicatum, vt ipsum ab excessibus ac censuris et penis premissis absoluere ac secum super irregularitate per eum premissorum accione contracta dispensare, omnemque inhabilitatem et infamie maculam siue notam ex premissis prouenientem abolere aliasque statui suo in promissis oportune prouidere de benignitate apostolica dignaremur. Nos igitur attendentes, quod sancta mater ecclesia nemini gremium claudit ad eam redeunti, volentesque eundem episcopum fauore prosequi gracioso ac tum (ͻ: eum) et ecclesiam prefatam a laboribus et expensis, quos eum subire oporteret limina predicta visitando, paternis studiis releuare, discrecioni tue per apostolica scripta mandamus, quatenus eundem episcopum, si hoc humiliter pecierit, ab excessu ac periurio necnon sentenciis, censuris et penis predictis auctoritate nostra hac vice duntaxat absoluas in forma ecclesie consueta, iniunctis inde sibi pro modo culpe penitencia salutari et aliis que de iure fuerint iniungenda, secumque super irregularitate predicta dispenses aboleasque omnem inhabilitatis et infamie maculam per eum premissorum accione contractam, non obstantibus premissis (ac) constitucionibus et ordinacionibus apostolicis ceterisque contrariis quibuscunque. Nos enim, si absolucionem, dispensacionem et abolicionem huiusmodi per te vigore presencium fieri contigerit, vt prefertur, eidem episcopo, vt usque ad quinquennium a datis presencium computandum limina huiusmodi visitare non teneatur, auctoritate apostolica presencium tenore indulgemus ac ipsum episcopum a juramento predicto quo ad huiusmodi vicitacionem, duntaxat dicto durante quinquennio, dummodo ad eam faciendam alias realiter non teneatur, dicta auctoritate absoluimus, volentes juramentum ipsum in ceteris aliis inuiolabiliter obseruarj. Datum Rome apud sanctum Petrum anno incarnacionis Dominice mcccclxxiij, decimo septimo kalendas Julij pontificatus nostrj ....